CELEX: 
Language: fi
Date: 2017-04-18 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) N:o 1380/2013 15 artiklan 2 kohdassa tarkoitettujen unionin kansainvälisten velvoitteiden täytäntöönpanoa Atlantin tonnikalojen suojelusta tehdyn kansainvälisen yleissopimuksen ja Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen nojalla koskevan komission delegoidun asetuksen (EU) 2015/98 muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Uudistetussa yhteisessä kalastuspolitiikassa (YKP) säädetään purkamisvelvoitteen asteittaisesta käyttöönotosta, jotta kalojen poisheittämisestä päästäisiin eroon. Kyseisestä purkamisvelvoitteesta säädetään yhteisestä kalastuspolitiikasta 11. joulukuuta 2013 annetun Euroopan neuvoston ja parlamentin asetuksen (EU) N:o 1380/2013, jäljempänä ’perusasetus’, 15 artiklan 1 kohdassa. 
            
            
               Tällä asetuksella pyritään selkeyttämään purkamisvelvoitteen soveltamista niihin EU:n aluksiin, joihin sovelletaan alueellisten kalastuksenhoitojärjestöjen hyväksymiä toimenpiteitä, kun unioni on tällaisten järjestöjen sopimuspuolena. Tällä asetuksella pyritään näin ollen varmistamaan, että unionin tältä osin soveltamat säännöt vastaavat sen kansainvälisiä velvoitteita ja että unioni noudattaa alueellisten kalastuksenhoitojärjestöjen tekemiä päätöksiä. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Delegoitujen säädösten hyväksymistä koskevaa vakiomenettelyä on noudatettu. Jäsenvaltioiden asiantuntijoita kuultiin Brysselissä 14. heinäkuuta 2016 pidetyssä kokouksessa. Lisäksi sidosryhmiä kuultiin kirjallisesti heinäkuussa ja elokuussa 2016. 
            
            
               Koska delegoitu säädös perustuu perusasetuksen 15 artiklan 2 kohdassa säädettyyn säädösvallan siirtoon eikä siinä ole kyse uudesta politiikka-aloitteesta, vaikutusten arviointia ei tarvinnut tehdä.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Ehdotetun toimen lyhyt kuvaus
            
            
               Perusasetuksen 15 artiklassa säädetään uudesta poisheittämispolitiikasta, jonka mukaan kaikki saalisrajoituksen alaisten lajien saalit ja Välimerellä myös sellaisten lajien saaliit, joihin sovelletaan asetuksen (EY) N:o 1967/2006 liitteessä III vahvistettuja vähimmäiskokoja, olisi purettava aluksesta eli otettava alukselle ja säilytettävä siellä, kirjattava ja purettava aluksesta sekä luettava kalastuskiintiöihin. 
            
            
               Perusasetuksen 15 artiklan 2 kohdassa todetaan, että purkamisvelvoite ei rajoita unionin kansainvälisiä velvoitteita, eli alueellisten kalastustenhoitojärjestöjen toteuttamia toimenpiteitä. Joihinkin alueellisten kalastuksenhoitojärjestöjen sääntöihin sisältyy poisheittämisvelvoite. Kun on kyse lajeista, joiden osalta purkamisvelvoite tulee voimaan 1. tammikuuta 2017 (kalastuksia määrittävät lajit unionin vesien ulkopuolisilla vesillä, jotka eivät kuulu kolmansien maiden suvereniteettiin tai lainkäyttövaltaan), Luoteis-Atlantin kalastusjärjestö (NAFO) on antanut kyseisiä, unionin aluksiin sovellettavia sääntöjä turskan, mustaeväkampelan, liejukampelan, pohjankalmarin, ruostekampelan, grönlanninpallaksen, rauskujen, punasimppujen, oliiviturskan ja pohjankatkaravun osalta. 
            
            
               Komissiolle on siirretty valta hyväksyä delegoituja säädöksiä sen varmistamiseksi, että unionin kansainvälisiä velvoitteita (alueellisten kalastuksenhoitojärjestöjen sääntöjä ja päätöksiä) noudatetaan ja samalla luodaan oikeusvarmuutta. Tällä delegoidulla säädöksellä selkeytetään purkamisvelvoitteen soveltamista kyseisen velvoitteen soveltamisalaan 1. tammikuuta 2017 alkaen kuuluviin kalastuksiin.
            
            
               Erityisesti tässä delegoidussa säädöksessä selvennetään, että kun kyseessä ovat lajit (turska, mustaeväkampela, liejukampela, pohjankalmari, ruostekampela, grönlanninpallas, rauskut, punasimput, oliiviturska ja pohjankatkarapu), joiden osalta NAFO:n antamat säännöt eivät vastaa 1. tammikuuta 2017 alkaen sovellettavaa unionin purkamisvelvoitetta, kyseisen alueellisen kalastuksenhoitojärjestön lainkäyttövaltaan kuuluvilla vesillä kalastaviin unionin aluksiin sovelletaan edelleen poisheittämisen osalta NAFO:n sääntöjä. 
            
            
               Oikeusperusta
            
            
               Asetuksen (EU) N:o 1380/2013 15 artiklan 2 kohta. 
            
            
               Toissijaisuusperiaate
            
            
               Ehdotus kuuluu unionin yksinomaiseen toimivaltaan (SEUT-sopimuksen 3 artiklan 1 kohdan d alakohta). Sen vuoksi toissijaisuusperiaatetta ei sovelleta. 
            
            
               Suhteellisuusperiaate
            
            
               Ehdotuksella varmistetaan, että unionin lainsäädäntö vastaa poisheittämisten osalta unionin kansainvälisiä velvoitteita ja että unioni noudattaa niiden alueellisten kalastuksenhoitojärjestöjen, joiden sopimuspuolena unioni on, tekemiä päätöksiä. Tämä tehdään ylittämättä sitä, mikä on tarpeen halutun päämäärän saavuttamiseksi. 
            
         
         
            
               Sääntelytavan valinta
            
            
               Ehdotettu sääntelytapa: Komission delegoitu asetus asetuksen (EU) N:o 1380/2013 15 artiklan 2 kohdassa tarkoitettujen unionin kansainvälisten velvoitteiden täytäntöönpanosta Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen nojalla. 
            
            
               4.TALOUSARVIOVAIKUTUKSET 
            
            
               Tästä toimenpiteestä ei aiheudu unionille lisämenoja.
            
            
               KOMISSION DELEGOITU ASETUS (EU) …/…,
            
            
               annettu 18.4.2017,
            
            
               Euroopan parlamentin ja neuvoston asetuksen (EU) N:o 1380/2013 15 artiklan 2 kohdassa tarkoitettujen unionin kansainvälisten velvoitteiden täytäntöönpanoa Atlantin tonnikalojen suojelusta tehdyn kansainvälisen yleissopimuksen ja Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen nojalla koskevan komission delegoidun asetuksen (EU) 2015/98 muuttamisesta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 ja erityisesti sen 15 artiklan 2 kohdan,
            
            
               sekä katsoo seuraavaa:
            
            
               (1)Asetuksessa (EU) N:o 1380/2013 säädetään saalisrajoituksen alaisten lajien kaikkien saaliiden ja Välimerellä myös sellaisten lajien saaliiden, joihin sovelletaan vähimmäiskokoja, purkamisesta aluksesta (’purkamisvelvoite’). Mainitun asetuksen 15 artiklan 1 kohta kattaa kalastustoiminnan unionin vesillä ja unionin kalastusalusten harjoittaman kalastustoiminnan sellaisilla unionin vesien ulkopuolisilla vesillä, jotka eivät kuulu kolmansien maiden suvereniteettiin tai lainkäyttövaltaan.
            
            
               (2)Neuvoston asetuksessa (EY) N:o 1386/2007 vahvistetaan Luoteis-Atlantin kalastusjärjestön (NAFO)
                  1
               , johon unioni liittyi vuonna 1978, sääntelyalueella sovellettavat säilyttämis- ja täytäntöönpanotoimenpiteet. Tietyissä NAFO:n säilyttämis- ja täytäntöönpanotoimenpiteissä vahvistetaan saaliita ja sivusaaliita koskeva poisheittämisvelvoite tiettyjen sellaisten lajien osalta, joihin olisi sovellettava purkamisvelvoitetta.
            
            
               (3)Asetuksen (EU) N:o 1380/2013 15 artiklan 2 kohdassa komissiolle siirretään valta hyväksyä delegoituja säädöksiä, joilla kansainväliset velvoitteet, mukaan lukien erityisesti poikkeukset purkamisvelvoitteesta, pannaan täytäntöön unionin oikeudessa.
            
            
               (4)Delegoidussa asetuksessa (EU) 2015/98
                  2
                säädetään 1 päivästä tammikuuta 2015 sovellettavaa purkamisvelvoitetta koskevasta poikkeuksesta villakuoreen saaliiden ja sivusaaliiden osalta, jotka NAFO:n säilyttämis- ja täytäntöönpanotoimenpiteiden nojalla on heitettävä pois.
            
            
               (5)Viimeistään 1 päivästä tammikuuta 2017 purkamisvelvoitetta sovelletaan muihin kyseisiä kalastuksia määrittäviin lajeihin, mukaan lukien NAFO:n sääntelyalueella pyydettävät lajit.
            
            
               (6)NAFO:n säilyttämis- ja täytäntöönpanotoimenpiteiden 5 artiklan mukaan joihinkin NAFO:n sääntelyalueella pyydettäviin lajeihin sovelletaan saalisrajoituksia, poikkeuksena pohjankatkarapukanta NAFO-alueella 3M, jolla kannan hoito tapahtuu pyyntiponnistuksen myöntämisen kautta.
            
            
               (7)NAFO:n säilyttämis- ja täytäntöönpanotoimenpiteiden 6 artiklassa vahvistetaan rajat aluksella pidettäville sivusaaliille niiden kantojen osalta, joita koskee saalis- tai pyyntiponnistusrajoitus silloin, kun ne pyydetään sivusaaliina muissa kalastuksissa. NAFO:n säilyttämis- ja täytäntöönpanotoimenpiteiden 6 artiklan 3 kohdan d alakohdassa, sellaisena kuin se on pantu täytäntöön asetuksen (EY) N:o 1386/2007 4 artiklan 2 kohdalla, todetaan, että jos kalastuskieltoa sovelletaan, aluksella saa pitää sivusaaliiksi luokiteltuja lajeja enintään 1 250 kilogrammaa tai 5 prosenttia, sen mukaan, kumpi määrä on suurempi.
            
            
               (8)Lisäksi NAFO:n säilyttämis- ja täytäntöönpanotoimenpiteiden 14 artiklassa, sellaisena kuin se on pantu täytäntöön asetuksen (EY) N:o 1386/2007 10 artiklalla, vahvistetaan, että aluksella ei saa pitää sovellettavia vähimmäiskokoja pienempiä kaloja vaan ne on palautettava välittömästi mereen.
            
            
               (9)NAFO:n säilyttämis- ja täytäntöönpanotoimenpiteiden liitteessä I.A esitetään vuotuisia kiintiöitä koskeva taulukko kaikkien niiden NAFO-kantojen osalta, joihin sovelletaan saalisrajoituksia.
            
         
         
            
               (10)NAFO:n säilyttämis- ja täytäntöönpanotoimenpiteiden 5, 6 ja 14 artikla luovat yhdessä velvoitteen heittää pois saaliit, jotka ylittävät vahvistetut saalis- ja sivusaalisrajoitukset. NAFO:n sääntelyalueella kalastavien unionin alusten osalta kyseessä ovat seuraavat kalastukset: turska (alueilla 2J3KL, 3M, 3NO), mustaeväkampela (alueilla 3L ja 3NO), liejukampela (alueilla 3M ja 3LNO), pohjankalmari (suuralueilla 3 ja 4), ruostekampela (alueilla 3LNO), grönlanninpallas (alueilla 3LMNO), rauskut (alueilla 3LNO), punasimput (alueilla 3LN, 3M, 3O suuralueella 2, alueilla 1F ja 3K), oliiviturska (alueilla 3NO) ja pohjankatkarapu (alueilla 3LNO). On tarpeen selkeyttää, missä tilanteissa purkamisvelvoitetta ei saisi soveltaa, jotta varmistetaan, että unioni noudattaa kansainvälisiä velvoitteitaan, ja tuodaan kalastajille oikeusvarmuutta.
            
            
               (11)On aiheellista korjata NAFO-aluetta, johon on tarkoitus soveltaa delegoidussa asetuksessa (EU) 2015/98 säädettyjä toimenpiteitä, korvaamalla kyseisessä asetuksessa ilmaus ”NAFOn yleissopimusalue” ilmauksella ”NAFO:n sääntelyalue”.
            
            
               (12)Sen vuoksi delegoitua asetusta (EU) 2015/98 olisi muutettava.
            
            
               (13)Kun otetaan huomioon asetuksen (EU) N:o 1380/2013 15 artiklan 1 kohdassa säädetty aikataulu, tämän asetuksen olisi tultava voimaan välittömästi sen jälkeen, kun se on julkaistu,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
            
               Muutetaan delegoitu asetus (EU) 2015/98 seuraavasti:
            
            
               (1)Muutetaan 2 artikla seuraavasti:
            
            
               a)Korvataan 1 alakohta seuraavasti:
            
            
               ”1)’NAFO:n sääntelyalueella’ Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen (NAFO-yleissopimus) I artiklan 2 kohdassa määriteltyä aluetta;”
            
            
               b) Poistetaan 2 kohta.
            
            
               (2)Korvataan delegoidun asetuksen (EU) 2015/98 III luku seuraavasti:
            
            
            
                
            
            
               ”III LUKU
            
            
               NAFO:N SÄÄNTELYALUE
            
            
               6 artikla
            
            
               Sivusaalisrajoitusten laskeminen 
            
            
               1.
                     Tässä asetuksessa tarkoitettuja sivusaalisrajoituksia sovelletaan kantoihin (lajiyhdistelmä ja alue), jotka luetellaan NAFO:n säilyttämis- ja täytäntöönpanotoimenpiteiden liitteessä I.A.
            
         
         
            
               2.
                     Kunkin kannan osalta tässä asetuksessa tarkoitetun sivusaalisprosentin laskeminen perustuu kyseisen kannan aluksella pidetyn saaliin ja kaikkien kantojen aluksella pidetyn kokonaissaaliin väliseen suhteeseen.
            
            
               3.
                     Tässä asetuksessa tarkoitetut rajoitukset ja prosenttimäärät viittaavat saaliin painoon aluksella tarkastuksen ajankohtana, ja ne lasketaan alueittain kalastuspäiväkirjassa ilmoitettujen lukujen perusteella. Edellisestä poiketen pohjakalalajien sivusaaliiden määrää laskettaessa ei oteta huomioon aluksella pidettyyn kokonaissaaliiseen sisältyviä pohjankatkarapusaaliita.
            
            
               6 a artikla 
            
            
               NAFO:n sääntelyaluetta koskevat yleiset poikkeukset 
            
            
               1.Poiketen siitä, mitä asetuksen (EU) N:o 1380/2013 15 artiklan 1 kohdassa säädetään, NAFO:n sääntelyalueella pyydettyä oikeudellisesti sitovassa unionin säädöksessä vahvistetun saalisrajoituksen ylittävää saalista ei saa pitää aluksella.
            
            
               2. Asetuksen (EU) N:o 1380/2013 15 artiklan 1 kohdasta poiketen sovelletaan asetuksen (EY) N:o 1386/2007 4 artiklan 2 kohtaa, jossa kielletään pitämästä aluksella sivusaalista 1 250 kilogrammaa tai 5 prosenttia suurempaa määrää sen mukaan, kumpi niistä on suurempi, kun kyse on lajeista, joiden sivusaalisrajoitus on asetettu oikeudellisesti sitovalla unionin säädöksellä nollaksi.
            
            
               3. Asetuksen (EU) N:o 1380/2013 15 artiklan 1 kohdasta poiketen sovelletaan asetuksen (EY) N:o 1386/2007 10 artiklaa, jossa edellytetään, että kyseisen asetuksen liitteessä III esitettyjä vähimmäiskokoja pienemmät kalat palautetaan välittömästi mereen.
            
            
               6 b artikla
            
            
               Turska NAFO-alueilla 3NO 
            
            
               Asetuksen (EY) N:o 1386/2007 4 artiklan 2 kohdasta poiketen silloin, kun saalisrajoitus on asetettu oikeudellisesti sitovalla unionin säädöksellä nollaksi, aluksella ei saa pitää NAFO-alueilla 3NO sivusaaliina pyydettyä turskaa 1 000:ta kilogrammaa tai 4:ää prosenttia suurempaa määrää sen mukaan, kumpi niistä on suurempi.
            
            
            
               6 c artikla
            
            
               Liejukampela NAFO-alueilla 3LNO 
            
            
               Asetuksen (EY) N:o 1386/2007 4 artiklan 2 kohdasta poiketen silloin, kun saalisrajoitus on asetettu oikeudellisesti sitovalla unionin säädöksellä nollaksi, aluksella ei saa pitää NAFO-alueilla 3LNO ruostekampelan kohdennetussa kalastuksessa sivusaaliina pyydettyä liejukampelaa 15:tä prosenttia suurempaa määrää.
            
            
               6 d artikla 
            
            
               Ruostekampela NAFO-alueilla 3LNO 
            
            
               1.Asetuksen (EY) N:o 1386/2007 4 artiklan 2 kohdasta poiketen silloin, kun saalisrajoitus on asetettu oikeudellisesti sitovalla unionin säädöksellä nollaksi, aluksella ei saa pitää NAFO-alueilla 3LNO sivusaaliina pyydettyä ruostekampelaa 2 500:aa kilogrammaa tai 10:tä prosenttia suurempaa määrää sen mukaan, kumpi niistä on suurempi.
            
            
               2.Kun NAFO:n sopimuspuolille ilman määräosuutta kannasta asettama ruostekampelan saalisrajoitus on saavutettu, aluksella ei saa pitää sivusaaliina pyydettyä ruostekampelaa 1 250:tä kilogrammaa tai 5:tä prosenttia suurempaa määrää sen mukaan, kumpi niistä on suurempi.
            
            
               6 e artikla 
            
            
               Punasimput NAFO-alueella 3M 
            
         
         
            
               Vaikka punasimppujen kohdennettu kalastus NAFO-alueella 3M on tilapäisesti kielletty, koska 50 prosentin vuotuinen saalisrajoitus on saavutettu, aluksella ei saa pitää NAFO-alueella 3M sivusaaliina pyydettyjä punasimppuja 1 250:tä kilogrammaa tai 5:tä prosenttia suurempaa määrää sen mukaan, kumpi niistä on suurempi.”
            
            
               2 artikla
            
            
               Voimaantulo 
            
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. 
            
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 18.4.2017.
            
         
         
            
                  
                     (1)
                  Neuvoston asetus (ETY) N:o 3179/78, annettu 28 päivänä joulukuuta 1978, Euroopan talousyhteisön tekemästä Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevasta yleissopimuksesta (EYVL L 378, 30.12.1978, s. 1).
               
               
                  
                     (2)
                  Komission delegoitu asetus (EU) 2015/98, annettu 18 päivänä marraskuuta 2014, Euroopan parlamentin ja neuvoston asetuksen (EU) N:o 1380/2013 15 artiklan 2 kohdassa tarkoitettujen unionin kansainvälisten velvoitteiden täytäntöönpanosta Atlantin tonnikalojen suojelusta tehdyn kansainvälisen yleissopimuksen ja Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen nojalla (EUVL L 16, 23.1.2015, s. 23).